Document ID: 31976R0410

KOMISSION ASETUS (ETY) N:o 410/76,
annettu 23 päivänä helmikuuta 1976,
tupakan ensiasteen jalostus- ja kauppakunnostustoimenpiteiden valvonnan yhteydessä hyväksyttävästä painohävikkien enimmäismäärästä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon raakatupakan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70(1), sellaisena kuin se on viimeksi muutettuna liittymisasiakirjalla(2), ja erityisesti sen 3 artiklan 3 kohdan ensimmäisen alakohdan ja 7 artiklan 4 kohdan,
sekä katsoo, että
tupakanlehdistä maksettavan palkkion myöntämistä koskevista yksityiskohtaisista säännöistä 25 päivänä elokuuta 1970 annetussa komission asetuksessa (ETY) N:o 1726/70(3), sellaisena kuin se on viimeksi muutettuna asetuksella (ETY) N:o 408/76(4), säädetään sellaisen tupakan hallinnollisesta valvonnasta jalostuksen yhteydessä, jolle on haettu palkkiota; tämän valvonnan tarkoituksena on erityisesti arvioida, vastaako tietty määrä paalattua tupakkaa hyvin sitä määrää tupakanlehtiä, josta se on saatu, huomioon ottaen tavallisena pidetty painohävikki, jota tapahtuu ensiasteen jalostus- ja kauppakunnostustoimenpiteiden yhteydessä,
painohävikit johtuvat pääasiassa kosteuspitoisuuden pienenemisestä ja lehtiaineksen vähenemisestä ensiasteen jalostuksen ja kauppakunnostustoimenpiteiden yhteydessä; nämä painohävikit ovat erisuuruisia eri lajikkeilla, ja ne vaihtelevat erityisesti lehtien kuivaus- ja käsittelymenetelmien mukaan,
myös interventioelimen ostaman ja ensiasteen jalostus- ja kauppakunnostustoimenpiteisiin tarkoitettujen tupakanlehtien valvomiseksi näiden hävikkien määrä on arvioitava sopimuksilla, joiden yksityiskohtaisista säännöistä säädetään asetuksessa (ETY) N:o 2603/71(5), sellaisena kuin se on viimeksi muutettuna asetuksella (ETY) N:o 773/75(6),
nämä painohävikit on arvioitava tupakanlehtien ja paalatun tupakan nettopainon perusteella niin kuin se on määriteltynä asetuksen (ETY) N:o 1726/70 11 artiklassa ja raakatupakka-alan interventiota koskevista yksityiskohtaisista säännöistä 25 päivänä elokuuta 1970 annetun komission asetuksen (ETY) N:o 1727/70(7), sellaisena kuin se on viimeksi muutettuna asetuksella (ETY) N:o 408/76, 6 artiklassa,
tupakan ensiasteen jalostus- ja kauppakunnostustoimenpiteitä koskevien säännösten yhtenäisen soveltamisen varmistamiseksi on välttämätöntä, että jokaiselle yhteisön tupakkalajikkeelle vahvistetaan näiden toimenpiteiden aikana sallittu enimmäispainohävikki,
koska riipiminen aiheuttaa myös lisähävikkiä, ja tämän vuoksi tätä enimmäispainohävikkiä olisi korotettava vastaavasti riivittyjen tupakkalajikkeiden osalta, ja
tässä asetuksessa säädetyt toimenpiteet ovat raakatupakan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksessa (ETY) N:o 1726/70 säädetyn valvonnan alaiseksi saatettujen ja tästä valvonnasta poistettavien tupakkamäärien vastaavuuksien tarkastamisessa sallitut suurimmat painohävikit, jotka on ilmoitettu prosentteina valvonnan alaisen tupakan nettopainosta, on ilmoitettu liitteen sarakkeessa 3.
2. Painohävikit määritellään suhteessa tupakanlehtien ja paalatun tupakan nettopainoon, joka määritellään asetuksen (ETY) N:o 1726/70 11 artiklassa ja asetuksen (ETY) N:o 1727/70 6 artiklassa.
2 artikla
Tätä asetusta sovelletaan vuoden 1976 sadosta lähtien.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä helmikuuta 1976.

Labels: 7
3
17